
Către,




BIROUL PERMANENT AL




CAMEREI DEPUTAȚILOR
 
Vă înaintăm, alăturat, RAPORTUL asupra proiectului de Lege pentru completarea art.10 din Legea nr.7/2006 privind statutul funcţionarului public parlamentar, trimis spre dezbatere în fond Comisiei pentru administraţie publică şi amenajarea teritoriului, cu  adresa  nr. PL.x 95 din 2 martie 2015, înregistrat cu nr.4c-6/60 din 3 martie 2015.
VICEPREŞEDINTE,
Laurențiu NISTOR

RAPORT 
asupra proiectului de Lege  pentru completarea art.10 din Legea nr.7/2006 privind statutul funcţionarului public parlamentar

În conformitate cu prevederile art. 95 din Regulamentul Camerei Deputaţilor, republicat, Comisia pentru administrație publică și amenajarea teritoriului a fost sesizată spre dezbatere în fond, cu proiectul de Lege pentru completarea art.10 din Legea nr.7/2006 privind statutul funcţionarului public parlamentar,  trimis cu adresa nr. PL.x 95 din 2 martie 2015,  înregistrat cu nr.4c-6/60 din 3 martie 2015.
Potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat, cu modificările şi completările ulterioare, Camera  Deputaţilor este Cameră decizională.
Senatul a adoptat propunerea legislativă în ședința din 25 februarie 2015.

Consiliul Legislativ a avizat favorabil iniţiativa legislativă, conform avizului nr. 642 din 28 mai 2014.
Guvernul României a transmis un punct de vedere cu nr. 267 din 19 februarie 2015 prin care consideră că Parlamentul este singurul în măsură a se pronunța asupra adoptării.
Propunerea legislativă supusă dezbaterii are ca obiect de reglementare completarea art.10 din Legea nr.7/2006 privind statutul funcţionarului public parlamentar, în sensul că un funcționar public parlamentar nu se află în situație de incompatibilitate, dacă a fost desemnat printr-un act administrativ, emis în condițiile legii, să participe în calitate de reprezentant al autorității ori instituției publice în cadrul unor organisme sau organe colective de conducere constituite în temeiul actelor normative în vigoare.
În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiilor au examinat iniţiativa legislativă mai sus menţionată, expunerea de motive, avizul Consiliului Legislativ și punctul de vedere al Guvernului în şedinţa din data de  28 aprilie  2015.
Din numărul total de 22 de membri ai Comisiei au participat la şedinţă  19 deputaţi.

Cu ocazia dezbaterilor s-a constatat Legea 7/2006 se constituie într-o normă juridică ce derogă de la legea generală în materia funcției publice și a funcționarilor publici, reprezentată de Legea nr.188/1999.  Este de principiu că legea  generală se aplică în orice materie și în toate cazurile, mai puțin acelea în care legiuitorul stabilește un regim special și derogatoriu, instituind, în anumite materii, reglementări speciale care sunt prioritare față de norma de drept comun, ce în astfel de situații se aplică numai unde legea specială nu dispune.

Totodată, regimul conflictului de interese și al incompatibilităților privind funcționari publici este reglementar de dispozițiile Legii nr.161/2003 privind unele măsuri pentru asigurarea transparenței în exercitarea demnităților publice, a funcțiilor publice și în mediul de afaceri, prevenirea și sancționarea corupției, cu modificările și completările ulterioare. Comparând textul de lege propus cu dispozițiile art.94 alin.(21) lit.b) din Legea nr.161/2003, se constată că propunerea de reglementare supusă analizei vizează același text ca cel al dispoziției legale în vigoare anterior precizate.
In textul propus se face referire la ”reprezentant al autorității sau instituției publice”, însă funcționarul public parlamentar poate fi doar reprezentant al Camerei Deputaților și Senatului, nu și al altor instutții sau autorități publice

În urma dezbaterii și a opiniilor exprimate, membrii Comisiei au hotărât, cu majoritate de voturi (1 abținere) respingerea proiectului de Lege pentru completarea art.10 din Legea nr.7/2006 privind statutul funcţionarului public parlamentar.
În raport de obiectul şi conţinutul său, propunerea legislativă face parte din categoria legilor organice.
VICEPREŞEDINTE,



 SECRETAR,

            Laurențiu NISTOR



    Radu BABUȘ




Șef serviciu, Sofia Chelaru
Consilier parlamentar, Nicoleta Toma

